[pic] | EUROOPAN YHTEISÖJEN KOMISSIO |

Bryssel 24.10.2006

KOM(2006) 641 lopullinen

KOMISSION KERTOMUS EUROOPAN PARLAMENTILLE

Varainhoitovuotta 2004 koskevien vastuuvapauden myöntämispäätösten seurannasta (tiivistelmä) – Euroopan parlamentin päätöslauselmat {SEK(2006) 1376}

SISÄLLYS

JOHDANTO 3

I - KOMISSION VASTAUKSET SUOSITUKSIIN, JOITA EUROOPAN PARLAMENTTI ON ESITTÄNYT YLEISEN TALOUSARVION TOTEUTTAMISTA KOSKEVAN VASTUUVAPAUDEN MYÖNTÄMISESTÄ ANTAMASSAAN PÄÄTÖSLAUSELMASSA 4

a) Monialaiset kysymykset 4

b) Alakohtainen tarkastelu 5

II - EUROOPAN PARLAMENTIN MYÖNTÄMÄ VASTUUVAPAUS EUROOPAN KEHITYSRAHASTOLLE 9

III – Yksittäisiä VIRASTOJA koskevat suositukset päätöslauselmissa 10

JOHDANTO

Käännösmäärien rajoituksen vuoksi Euroopan parlamentin tekemien varainhoitovuotta 2004 koskevien vastuuvapauden myöntämispäätösten[1] seurantaa koskeva komission kertomus julkaistaan kaikilla EU:n virallisilla kielillä tiivistelmämuodossa. Komission seikkaperäiset vastaukset kaikkiin parlamentin tekemiin erityisiin suosituksiin ovat saatavilla komission valmisteluasiakirjassa[2], joka julkaistaan englanniksi, ranskaksi ja saksaksi. Molemmat seurantakertomukset liittyvät Euroopan parlamentin 27. huhtikuuta 2006 antamiin päätöslauselmiin.

Tämän tiivistelmäkertomuksen kussakin luvussa[3] mainitaan viitteet edellä mainitun komission valmisteluasiakirjan suositusten numeroihin. Viitteiden avulla valmisteluasiakirjasta voidaan löytää kaikki suositukset (ja komission jo toteuttamat tai suunnittelemat toimet), jotka liittyvät johonkin tiettyyn lukuun tai kiinnostavat lukijaa erityisesti.

Molemmat kertomukset on laadittu EY:n perustamissopimuksen 276 artiklan 3 kohdan, Euratom-sopimuksen 180 b artiklan, EKR:n varainhoitoasetuksen 119 artiklan 5 kohdan sekä aiempiin EKR:n varainhoitoasetuksiin sisältyvien samankaltaisten säännösten nojalla. Näissä säännöksissä todetaan: ”Komissio ryhtyy kaikkiin aiheellisiin toimiin ottaakseen huomioon Euroopan parlamentin sen vastuuvapauden myöntämistä koskevissa päätöksissä tai muussa yhteydessä menojen käytöstä esittämät huomautukset sekä ne huomiot, jotka on liitetty vastuuvapauden myöntämisestä annettuihin neuvoston suosituksiin. Komissio antaa Euroopan parlamentin tai neuvoston pyynnöstä kertomuksia toimenpiteistä, jotka on toteutettu näiden huomautusten ja huomioiden perusteella, ja erityisesti ohjeista, jotka on annettu talousarvion toteuttamisesta vastuussa oleville. Nämä kertomukset toimitetaan myös tilintarkastustuomioistuimelle”[4].

Yleisen talousarvion toteuttamista sekä EKR:n ja erillisvirastojen toimintaa koskeviin vastuuvapauden myöntämispäätöksiin sisältyy komission havaintojen mukaan yhteensä 150 Euroopan parlamentin komissiolle osoittamaa suositusta. Komissio katsoo, että 51 suosituksen osalta edellytetyt toimenpiteet on jo toteutettu, vaikka eräissä tapauksissa niiden tuloksia on vielä tarkasteltava. Komissio suostuu 85 muun suosituksen osalta toteuttamaan parlamentin esittämät toimenpiteet. Komissio ei voi hyväksyä 14:ä suositusta eikä sen vuoksi toteuta parlamentin esittämiä toimenpiteitä[5].

I – KOMISSION VASTAUKSET SUOSITUKSIIN, JOITA EUROOPAN PARLAMENTTI ON ESITTÄNYT YLEISEN TALOUSARVION TOTEUTTAMISTA KOSKEVAN VASTUUVAPAUDEN MYÖNTÄMISESTÄ ANTAMASSAAN PÄÄTÖSLAUSELMASSA

Seuraavassa esitetään tiivistelmä komission vastauksista erityisiin pyyntöihin, joita parlamentti on esittänyt varainhoitovuotta 2004 koskevasta vastuuvapauden myöntämisestä antamissaan päätöslauselmissa.

A) MONIALAISET KYSYMYKSET

Tilien luotettavuus (komission valmisteluasiakirja, 1–4 kohta)

Tulojen ja menojen hyväksyjät vahvistivat aloitustaseet ja komissio laati oman aloitustaseensa, joka oli osa vuoden 2005 alustavaa tilinpäätöstä. Nämä tilit esitettiin tilintarkastustuomioistuimelle ajoissa, 31. maaliskuuta 2006, kuten varainhoitoasetuksessa edellytetään.

Yhdennetty sisäisen valvonnan kehys (komission valmisteluasiakirja, 5–11 kohta)

Komission toimintasuunnitelma yhdennetyn sisäisen valvonnan kehyksen luomiseksi (KOM(2006) 9) sisältää 16 toimenpidettä, joka on jaettu neljään laajaan aihepiirin mukaiseen ryhmään. Tarkoituksena on yksinkertaistaa ja yhdenmukaistaa valvontamenettelyjä hyödyntämällä tietoa yhteisesti ja käyttämällä yhtenäistä tarkastusmallia, jotta käytössä olevat rajalliset valvontaresurssit voidaan kohdentaa paremmin. Ensisijaiset toimenpiteet on nyt aloitettu, ja toisia, jotka riippuvat aiempien toimenpiteiden tuloksista, kehitetään vuoden 2007 aikana. Vuoden 2009 alkuun mennessä kehityksen odotetaan olevan riittävää. Ensimmäinen puolen vuoden välein tehtävä, edistymistä koskeva tilannekatsaus Euroopan parlamentille ja neuvostolle annettiin 19. heinäkuuta 2006 (SEK(2006) 1001).

Lausumat (komission valmisteluasiakirja, 12–20 kohta)

Komissio on edistänyt toimintasuunnitelman mukaisesti toiminnallisen tason hallintolausumien ja yhteenvetokertomusten tekemistä kansallisella tasolla. Maatalouden osalta hallintolausumat ja kansalliset yhteenvetokertomukset jo sisältyvät uusiin sääntöihin[6]. Toimielinten sopimus oli tärkeä kehitysaskel. Sen 44 kohdassa todetaan: ”Sen vuoksi jäsenvaltiot sitoutuvat laatimaan asianmukaisella kansallisella tasolla vuotuisen yhteenvedon saatavilla olevista tarkastuksista ja ilmoituksista”. Komissio on ehdottanut tätä koskevia säännöksiä muutettuun varainhoitoasetukseen (53 b artikla) ja sen soveltamissääntöihin.

Avoimuus (komission valmisteluasiakirja, 21–24 kohta)

Komissio odottaa, että Euroopan avoimuusaloitteen myötä käytävällä yleisellä ja laajalla keskustelulla komission sitoutuminen julkisten varojen käytön selkiyttämiseen saa lisää tukea. Komissio esittää varainhoitoasetuksen muuttamista koskevassa tarkistetussa ehdotuksessa, että jäsenvaltioilla olisi yleinen velvoite luovuttaa tietoja tahoista, jotka saavat tukea yhteistyössä hallinnoiduista yhteisön varoista.

Vuotuiset toimintakertomukset (komission valmisteluasiakirja, 25–27 kohta)

Uudistuksessa käyttöön otetun vastuuvelvollisuusjärjestelmän mukaan parlamentin ehdottamat toimenpiteet komissaarin, pääsihteerin, sisäisen tarkastajan ja budjettipääosaston pääjohtajan tasolla annettavista vakuutuksista asettaisivat kyseenalaiseksi pääjohtajan henkilökohtaisen vastuun sekä poliittisen (komissaarit) ja hallinnollisen (pääjohtaja) vastuun eriyttämisen. Antamalla yhteenvetokertomuksen komissio ottaa täyden poliittisen vastuun talousarvion toimeenpanosta EY:n perustamissopimuksen mukaisesti ja osoittaa komission poliittista vastuuta vastuuvapauden myöntäjää kohtaan. Tämä on yksiselitteisesti ilmaistuna vuoden 2005 yhteenvetokertomuksen päätelmissä.

Muut monialaiset suositukset (komission valmisteluasiakirja, 28–32 kohta)

Varainhoitoasetuksen muuttamista koskevan komission ehdotuksen mukaan tilinpitäjän velvollisuuksia mukautetaan. Asetuksessa edellytetään, että ennen kuin toimielin hyväksyy tilinpäätöksen, tilinpitäjä varmentaa allekirjoituksellaan, että tilinpäätös antaa oikean ja riittävän kuvan toimielimen taloudellisesta asemasta.

Toimintasuunnitelman toimenpiteellä 4 pyritään aloittamaan toimielinten välinen vuoropuhelu perusperiaatteista, joita olisi tarkasteltava tilien perustana oleviin toimiin liittyvien hyväksyttävien riskien suhteen. Komissio on jo edistynyt asiassa merkittävästi sisällyttämällä sen varainhoitoasetuksen ehdotettuun tarkistukseen sekä laatimalla vastaavat soveltamissäännöt, joissa määritellään kyseisten periaatteiden käytännön sovellukset.

B) ALAKOHTAINEN TARKASTELU

Tulot (komission valmisteluasiakirja, 33 kohta)

Komissio on työskennellyt neljännen bruttokansantuotteeseen/bruttokansantuloon perustuvan oman varan käyttöönoton jälkeen läheisessä yhteistyössä jäsenvaltioiden kanssa kansallisten tilien luotettavuuden, vertailukelpoisuuden ja laajuuden parantamiseksi. Toteutettuja toimenpiteitä kuvataan komission kertomuksissa neuvostolle ja Euroopan parlamentille markkinahintaisen bruttokansantulon muodostamisesta annetun direktiivin soveltamisesta (KOM(1996) 124 lopullinen, 27.3.1996) ja markkinahintaisen bruttokansantulon yhdenmukaistamisesta annetun neuvoston asetuksen soveltamisesta (KOM(2006) 199 lopullinen, 8.5.2006). Komissio voi tiedottaa näistä toimenpiteistä suoraan Euroopan parlamentin toimivaltaiselle valiokunnalle.

Yhteinen maatalouspolitiikka (komission valmisteluasiakirja, 34–41 kohta)

Komissio on valmis toteuttamaan tilintarkastustuomioistuimen suosituksen, jonka mukaan todistukset myöntävien elinten olisi tehtävä enemmän työtä tarkastustilastojen ja maksun jälkeisten tarkastusten tarkistamiseksi ja validoimiseksi. Näin tehostetaan ja vahvistetaan järjestelmää, jonka avulla voidaan saada riittävä varmuus maatalouden tilien perustana olevien toimien laillisuuteen ja sääntöjenmukaisuuteen liittyvästä riskinhallinnasta. Uusissa raportointiohjeissa todistuksen myöntäviltä elimiltä edellytetäänkin, että ne arvioivat tarkemmin maksajavirastojen hallinnolliset valmiudet tehdä tarkastuksia paikalla. Niiden on saatava yksityiskohtaisen osatekijöiden tarkastelun avulla varmuus siitä, onko paikalla tehtävien tarkastusten järjestelmä toiminut tyydyttävästi.

Komissio teki vuosina 2004–2005 kymmenen tarkastusta laajentaakseen maksujen jälkeen suoritetut tarkastukset mahdollisimman moneen jäsenvaltioon, jotta saadaan riittävä varmuus yhteisön sääntelyn noudattamisesta. Vuodeksi 2006 on suunniteltu kahdeksan asetuksen (EY) N:o 4045/98 soveltamista koskevaa, yleisiin asioihin liittyvää tarkastuskäyntiä. Seurantayksiköt jatkavat vuonna 2006 asetuksen arviointia alakohtaisia seikkoja koskevien tarkastustensa yhteydessä. Lisäksi komissio hyväksyi 10. tammikuuta 2006 muutoksen asetuksen (ETY) N:o 4045/89 soveltamista koskevista yksityiskohtaisista säännöistä annettuun asetukseen (EY) N:o 4/2004.

Kaikki uusien jäsenvaltioiden maksajavirastot ovat saaneet lopullisen hyväksynnän. Väliaikainen hyväksyntä annettiin, jos maksajaviranomaisten valvontajärjestelmät olivat tietyllä hyväksyttävällä vähimmäistasolla. Lopullinen hyväksyntä myönnettiin vasta, kun kaikki ennakkohyväksyntätarkastuksissa esiin tulleet merkittävät kysymykset oli ratkaistu. Komissio on seurannut tilannetta tarkasti erityisesti kunkin uuden jäsenvaltion kaikkiin maksajavirastoihin tehtyjen tarkastuskäyntien kautta.

Ehdotuksia suositeltiin tehtäväksi sen välttämiseksi, että suurin metsitykseen käytettävä rahoitusväline pitkälti ylittäisi myönnetyt varat. Komissio vastasi suositukseen ehdottamalla tuen enimmäismäärien supistamista sekä enimmäisajan, jona maatalousmaan metsityksestä johtuvia tulonmenetyksiä korvataan, lyhentämistä 20 vuodesta kymmeneen vuoteen. Neuvosto päätti asetuksessa (EY) N:o 1698/2005 kyseisen ajan lyhentämisestä 15 vuoteen.

Rakennetoimet (komission valmisteluasiakirja, 42–47 kohta)

Komissio laati hiljattain muistioita hyvistä käytänteistä jäsenvaltioiden hallintoviranomaisten tekemissä rutiinitarkastuksissa sekä maksajaviranomaisten toteuttamissa varmentamistehtävissä. Se on myös julkaissut yksityiskohtaiset tarkastuskäsikirjat ja keskustelee valvonta- ja tarkastuskysymyksistä jäsenvaltioiden kanssa säännöllisissä kahden- ja monenvälisissä koordinaatiokokouksissa.

Vuosia 2007–2013 koskevissa asetuksessa edellytetään, että jäsenvaltiot toimittavat komissiolle kuvauksen valvonta- ja tarkastusjärjestelmistä ja arvion siitä, miten ne ovat noudattaneet vaatimuksia. Tämä on tehtävä ennen ensimmäisen välimaksupyynnön esittämistä ja 12 kuukauden kuluessa ohjelmien hyväksymisestä.

Komissio on jo julkaissut yksityiskohtaisia ohjeita kauden 2000–2006 tilinpäätöksen valmistelusta.

Ohjelmakautta 2007–2013 koskevassa lainsäädännössä on selkiytetty nykyisiä valvontavaatimuksia ja vahvistettu puitteita useilla uusilla säännöksillä. Näitä ovat rakennerahastojen osalta vuotuinen tarkastuslausunto ja noudattamisen valvonnan ennakkoarviointi. Maatalouden alalla maaseudun kehittämisen menot kuuluvat laajalti EMOTR:n tukiosaston sääntöihin (esimerkiksi hyväksytyt maksajavirastot, vuotuinen varmentaminen ja tilien tarkastaminen ja hyväksyminen). Nämä tekijät sekä hallintolausumat ja kansalliset yhteenvetokertomukset jo sisältyvät uusiin sääntöihin[7]. Näin voidaan varmistaa, että valvonta- ja tarkastusjärjestelmät voivat toimia tehokkaasti alusta asti, vaikka samaan aikaan päätetään kauden 2000–2006 ohjelmia. Osittaista päättämistä koskevilla säännöksillä saataneen aikaan vielä huomattavampi parannus päättämismenettelyihin.

Sisäiset politiikat, myös tutkimus (komission valmisteluasiakirja, 48–82 kohta)

Komissio on ottanut käyttöön kuudennen puiteohjelman täytäntöönpanon rationalisoimista ja vauhdittamista koskevan toimintasuunnitelman, jotta sisäisten politiikkojen alalla päästäisiin mahdollisimman moniin yhdennettyihin menettelyihin ja näin helpotettaisiin rahoituksen valvontaa ja kevennettäisiin tuensaajien hallinnollista taakkaa.

Seitsemättä puiteohjelmaa koskevassa, huhtikuussa 2005 hyväksytyssä komission työasiakirjassa ehdotetaan kymmentä toimenpidettä, esimerkiksi kiinteiden korvausosuuksien tai kokonaissummien käytön lisäämistä rahoituksessa, yhteistä sähköistä kirjaamoa, jonka välityksellä osallistujat voivat toimittaa oikeudellisia, hallinnollisia ja varainhoitoa koskevia perustietojaan, johdonmukaista ennakkovalvontaa, jolla suojataan yhteisön taloudellista etua, yhteenliittymien täyttä toimintavapautta, jolloin ei tarvita komission yksiköiden mikrotason johtamista, ja sopimuspuolten tavanomaisiin kirjanpito- ja hallinnointikäytäntöihin ja -periaatteisiin perustuvaa tukikelpoisten kustannusten esitystavan yksinkertaistamista.

Näitä ehdotuksia vahvistettiin ja lisätoimenpiteitä kehitettiin kesäkuussa 2005 järjestetyissä yksinkertaistamista koskevissa työkokouksissa, joihin myös tilintarkastustuomioistuin ja sidosryhmät osallistuivat. Myös sisäisiä menettelyjä on yksinkertaistettu, sillä tietoteknisiä välineitä käytetään jatkuvasti enemmän.

Pienten toimijoiden (pk-yritykset, pienet tutkimuslaitokset ja korkeakoulut) palauteryhmä on perustettu varmistamaan, että niiden etu otetaan huomioon seitsemännen puiteohjelman sääntöjä laadittaessa.

Syyskuussa 2005 järjestettiin yhteisön rahoittamiin TTK-hankkeisiin osallistuvien tahojen edustajien kanssa vielä konferenssi yksinkertaistamisesta, ja osallistujien näkemysten kuulemista ja kokoamista varten perustettiin oma Internet-sivusto.

Myös kulttuuri-, nuoriso- ja koulutusasioiden uusia ohjelmia koskevissa komission ehdotuksissa on yksinkertaistamistoimenpiteitä.

Komission 23. joulukuuta 2005 hyväksymä ehdotus osallistumista koskevista EY:n säännöistä sisältää ensimmäiset näiden keskustelujen pohjalta laaditut säännöt[8].

Ulkoiset toimet (komission valmisteluasiakirja, 83–102 kohta)

Komissio on jatkanut valvonta- ja tarkastusjärjestelmiensä ja riskienhallinnan tehostamista ulkoisten tointen alalla. Se on tehostanut ulkoisia tarkastuksia ja jo valmiiksi laajoja hankkeiden täytäntöönpanosta vastaavien organisaatioiden tarkastuksia, kuten Euroopan parlamentti on suositellut. Ulkoisille tarkastajille annetaan toimeksiannon yhteydessä selkeät ohjeet, ja tarkastusten tuloksia valvotaan ja seurataan.

EuropeAid on ottanut käyttöön toimenpiteitä tarkastusten seurannan parantamiseksi ja tehnyt tänä vuonna analyysin vuonna 2005 laadituista tilintarkastuskertomuksista. CRIS-AUDIT -tietokanta on osa EuropeAidin CRIS-järjestelmää ( Common Relex Information System ), jonka kautta voi tarkastella tarkastuksiin liittyvää tietoa. Komissio aikoo tehostaa tietokannan toimivuutta edelleen, jotta sekä päätoimipaikka että lähetystöt voisivat käyttää sitä paremmin.

Euroopan parlamentti suosittelee myös sopimusten ja avustusten myöntämismenettelyjen yksinkertaistamista etenkin pienimuotoisissa hankkeissa, jotta sääntöjen soveltamiseen saataisiin joustoa tehokkuuden ja moitteettoman varainkäytön lisäksi. Suositus on täysin niiden lainsäädäntöehdotusten mukainen, joita komissio on esittänyt varainhoitoasetuksen ja sen soveltamissääntöjen tarkistuksen yhteydessä. Komissio ehdottaa, että arvoltaan vähäisten sopimusten ja avustusten suhteen tulojen ja menojen hyväksyjä päättää oman riskinarviointinsa perusteella poissulkemisperusteiden tarkastamisen aiheellisuudesta.

Varainhoitovuotta 2004 koskevaan Euroopan parlamentin vastuuvapauden myöntämisestä antamaan päätöslauselmaan sisältyy myös joitakin suosituksia, jotka koskevat kehitysyhteistyöpolitiikkaa ja suhteita Yhdistyneisiin Kansakuntiin. Siinä on myös suosituksia, jotka liittyvät tilintarkastustuomioistuimen erityiskertomuksiin yhteisön ulkopuolelle suunnattavan tuen hallinnoinnin hajauttamisesta komission lähetystöille (erityiskertomus 10/2004), EKR:stä AKT-maille annetusta talousarviotuesta (erityiskertomus 2/2005) ja Aasian maiden kanssa tehtävän taloudellisen yhteistyön hallinnoinnista komissiossa (erityiskertomus 4/2005). Komission vastaukset näihin suosituksiin ovat liitteenä olevassa valmisteluasiakirjassa.

Liittymistä valmisteleva strategia (komission valmisteluasiakirja, 103–104 kohta)

Parlamentti kehotti komissiota vähentämään virhemahdollisuutta liittymistä valmistelevien välineiden soveltamisessa harkitsemalla uudelleen liittymistä edeltävien strategioiden suunnittelua. Komissiota kehotettiin myös parantamaan Bulgarialle ja Romanialle tarkoitettujen varojen hallinnointia ja kohdentamista.

Komissio on jo parantanut hankesuunnittelua Pharea koskevissa suuntaviivoissa. Myös viiden nykyisen rahoitusvälineen korvaaminen yhdellä liittymistä valmistelevalla välineellä tehostaa toimia. Bulgarian ja Romanian tapauksissa komissio on myös antanut ohjeet, joiden mukaan raportointia lisätään, parhaita käytänteitä jaetaan muiden käyttöön, tiedotukseen ja koulutukseen panostetaan sekä järjestelmät ja hankkeet tarkastetaan säännöllisesti.

Hallinnolliset menot ja erillisvirastoihin liittyvät kysymykset (komission valmisteluasiakirja, 105–112 ja 138–150 kohta)

Euroopan parlamentti on antanut komissiolle useita suosituksia, jotka koskevat sääntelyvirastoja niin yleisen talousarvion vastuuvapauden myöntämismenettelyssä kuin yksittäisten virastojen vastuuvapauden myöntämistä koskevissa päätöslauselmissakin. Komissio tuo esiin seuraavat monialaiset seikat[9]:

Komissio hyväksyy parlamentin suosituksen, jonka mukaan on varmistettava, että virastojen tarpeet otetaan asianmukaisesti huomioon varainhoitoasetuksen uudistuksessa. Virastoja koskeva puiteasetus (N:o 2343/2002) perustuu yleiseen varainhoitoasetukseen, joten useimmat säännökset ovat jo varainhoitoasetuksen mukaisia. Tavoitteena on ollut varmistaa budjetin ja rahoitushallinnon sääntöjen yhdenmukaisuus toimielinten ja virastojen kesken. Yhdenmukaisuuden tavoitteen seurauksena on ollut toimielinten ja elinten tilien vahvistaminen. Komissio on laatinut niitä koskevan varainhoitoasetuksen läheisessä yhteistyössä kyseisten elinten kanssa. Tarkistetun yleisen varainhoitoasetuksen käyttöönotto edellyttää virastoja koskevan varainhoitoasetuksen mukauttamista vastaavasti. Tässä yhteydessä on tilaisuus tarkastella sovellettavia säännöksiä tarkemmin saatujen kokemusten ja kyseisten elinten erityispiirteiden mukaisesti ja erityisesti niiden koon ja talousarvion laajuuden mukaan. Yleisestä talousarviosta avustuksia saavat virastot ovat kuitenkin jo vastuuvapausmenettelyn kautta vastuuvelvollisia Euroopan parlamentille, eikä komissio ole samaa mieltä siitä, että virastojen olisi oltava vastuuvelvollisia parlamentin vastaaville valiokunnille. Parlamentin vastuuvapauden myöntäjän aseman laajentaminen muihin yhteisön elimiin, joiden vastuuvapauden myöntäjä parlamentti ei nyt ole, edellyttäisi tähän tähtääviä lainsäädännön muutoksia, joita lainsäätäjä voi tarkastella tapauskohtaisesti.

Virastot ovat riippumattomia elimiä, jotka vastaavat itse henkilöstön palkkaukseen, julkisiin hankintoihin ja tilinpitoon liittyvistä säännöistä ja menettelyistä. Komissio kuitenkin ohjaa ja tukee virastoja esimerkiksi tilinpidossa, hankinnoissa, henkilöstöasioissa ja tilien tarkastuksissa. Komissio myös antaa virastoille niiden pyynnöstä erityisapua esim. sääntöjen ymmärtämisessä ja tulkinnassa[10]. Virastoja olisi myös kannustettava kehittämään mahdollisuuksien mukaan keskinäistä yhteistyötään kulujen ja tiedon jakamiseksi.

Kuten parlamentti on pyytänyt, komissio laatii kertomuksen virastojen sisäisestä tarkastuksesta ennen vuoden 2006 loppua IAS:n mukaisesti toteutetun virastojen tarkastuskierroksen päätteeksi.

II – EUROOPAN PARLAMENTIN MYÖNTÄMÄ VASTUUVAPAUS EUROOPAN KEHITYSRAHASTOLLE

Komissio on jo puuttunut tai piakkoin aikeissa puuttua miltei kaikkiin Euroopan parlamentin esiin tuomiin Euroopan kehitysrahastoa koskeviin kysymyksiin. Komission valmisteluasiakirja (113–137 kohta) sisältää yksityiskohtaiset tiedot, mutta komissio haluaa kuitenkin ottaa tässä esiin seuraavat kysymykset:

Tavoitteiden asettaminen ja kehitysyhteistyöpolitiikan vaikutuksen mittaaminen

Komissio kehittää parhaillaan tarkempien indikaattorien käyttöä koskevia suosituksia osana vuosien 2007–2013 maakohtaista ohjelmasuunnittelua. Euroopan yhteisön kehitysyhteistyön keskeisiä tekijöitä ovat eurooppalaisen konsensuksen mukaisesti vuosituhattavoitteet ja maiden oman vastuunottamisen periaate. Kumppanimaa ja komissio tekevät ohjelmasuunnittelun yhteydessä yhteisen päätöksen siitä, kuuluvatko esimerkiksi koulutus- tai terveysasiat yhteistyön keskeisiin alueisiin. Huomioon otetaan avunantajien koordinointi ja täydentävyys Pariisin julistuksen ja tuen tehokkuutta koskevien neuvoston päätelmien mukaisesti. Kun (maakohtaisesti mitattu) kehitys kohti vuosituhattavoitteita on tulosta vastaanottajamaan hallinnon ja eri avunantajien yhteisistä ponnisteluista, ei ole metodologisesti mahdollista mitata järkevästi kunkin avunantajan vaikutusta.

Tilit

Komissio on parhaillaan nykyaikaistamassa Euroopan kehitysrahastojen tilinpitojärjestelmää, mutta EuropeAidin paikallisen CRIS-järjestelmän muutosten käyttöönotossa on ollut joitakin viivästyksiä. Tilinpitäjä tarkistaa 15. lokakuuta mennessä, onko CRIS suoriteperusteinen vuoden 2006 loppuun mennessä. Tämän vuoksi uuden atk-järjestelmän (ABAC-FED) käyttöönotto on jouduttu siirtämään tammikuulle 2008.

Valvonta- ja tarkastusjärjestelmät

Komissio jatkaa parannuksia, joita on viime vuosina saavutettu valvonnassa yleensä ja erityisesti sisäisten tarkastusten ja valvontastrategian täytäntöönpanossa.

Täytäntöönpano

Komissio on edistynyt merkittävästi Euroopan kehitysrahastosta saatujen varojen toteuttamisessa. Kaikki yhdeksännen EKR:n varat – myös aiemmista kehitysrahastoista siirretyt – pitäisi sitoa ennen vuoden 2007 loppua, ja maksut ovat nyt kaikkien aikojen korkeimmalla tasolla. Hankkeen toteuttamisen keskimääräistä aikaa osoittava indikaattori on lyhentynyt vuoden 2000 viidestä ja puolesta vuodesta noin neljään vuoteen vuonna 2005.

III – YKSITTÄISIÄ VIRASTOJA KOSKEVAT SUOSITUKSET PÄÄTÖSLAUSELMISSA

Euroopan parlamentti on antanut komissiolle useita suosituksia, jotka koskevat sääntelyvirastoja niin yleisen talousarvion vastuuvapauden myöntämismenettelyssä kuin yksittäisten virastojen vastuuvapauden myöntämistä koskevissa päätöslauselmissakin. Edellä yleistä talousarviota koskevassa osiossa on esitetty tiivistelmä komission vastauksista joihinkin virastoja koskeviin monialaisiin kysymyksiin. Komission vastaukset muihin monialaisiin kysymyksiin ja sille osoitettuihin yksittäisiä virastoja koskeviin suosituksiin ovat valmisteluasiakirjassa (105–112 ja 138–150 kohta).

* * *

[1] Yleisen talousarvion toteuttamista vuonna 2004 sekä EKR:n ja erillisvirastojen toimintaa vuonna 2004 koskevat vastuuvapauden myöntämismenettelyt.

[2] Komission työasiakirja, joka on liitteenä varainhoitovuotta 2004 koskevien vastuuvapauden myöntämispäätösten seurannasta tehdyssä komission kertomuksessa Euroopan parlamentille.

[3] Sekä tässä tiivistelmäkertomuksessa että seikkaperäisessä valmisteluasiakirjassa noudatetaan Euroopan parlamentin suositukset sisältävien päätöslauselmien rakennetta.

[4] Ks. myös varainhoitoasetuksen 147 artikla.

[5] Ks. suositukset 12, 13, 27, 43, 63, 89, 106, 110, 113, 115, 138, 139, 148 ja 149.

[6] Neuvoston asetus (EY) N:o 1290/2005 (8 artikla) ja komission asetus (EY) N:o 885/2006 (3 ja 7 artikla).

[7] Neuvoston asetus (EY) N:o 1290/2005 (8 artikla) ja komission asetus (EY) N:o 885/2006 (3 ja 7 artikla).

[8] KOM(2005) 705 lopullinen.

[9] Sekä yleisen talousarvion toteuttamista että yksittäisiä virastoja koskevan vastuuvapauden myöntämisestä annetut päätöslauselmat sisältävät suosituksia komissiolle virastoja koskevissa horisontaalisissa kysymyksissä sekä yksittäisiä virastoja koskevissa erityiskysymyksissä. Komission vastaukset monialaisiin kysymyksiin, joita ei käsitellä tässä, ja sille osoitettuihin yksittäisiä virastoja koskeviin suosituksiin ovat valmisteluasiakirjan 105–112 ja 138–150 kohdassa.

[10] Ks. myös mainitut esimerkit esim. valmisteluasiakirjan 107, 143 ja 144 kohdassa.